المصريين كانو سباقين للسجود فرحة بأي حاجة ، ومنتخبهم الكروي كان أول واحد سماوه منتخب الساجدين ، وحتى حنا كنا كنسجدو مرة مرة ، وكلنا عاقلين على سجدة الكروج من بعد التتويج بالذهبية ، غير هو كانت كتكون رمزية ونادرة إلا في حالة شي تتويج حقيقي ، وطبعا كيما أي حاجة شدوها المصريين فراه كيقلبوا بيها الدنيا وكتهبط لواحد الدرجة عالية من الإسفاف ، حتى ولاو يسجدو الى عطاهم الحكم ضربة خطأ ، أو كورنير، أو توش ، وولاو يسجدو اللعابة والطاقم التقني والصحفيين والمصورين وبعض الجمهور لي عندهم التيساع قبالتهم ، والجمهور لي فالقهاوي والناس لي فالشوارع ، وطبعا أثروا اللعابة فالجمهور بديك عشرين بسم الله الرحمان الرحيم ، وعشرين الحمد الله ، وهذا انتصار من عند ربنا ، بحال الى جيش شجرة الذر محارب مع المغول ، وهوما فالغالب جوج فراقي مسلمين مع بعضياتهم . غير المغاربة مكانش عندهم مع هادشي ، وفالفرحة كانو كيحيدو التيشورط ويمشيو حدا الجمهور ، حاليا هاد الظاهرة تعاداو بيها حتى المغاربة ، وحتى هوما ولاو يسجدو بحال الى فتحو بيت المقدس ، وهو غير بيت ففريق آخر حتى هو كيآمن بالله وحتى هو كيدعيه ينتاصر ، الموشكيل هو هاد السجدة لي كانت عندها حمولة كبيرة وشروط ، ولات فارغة من هادشي وبحال شي طقس مبتذل حيث السجود عندو الوقت والشروط ديالو ماشي غير فين مارشقاتليك طيح وقول راك سجدتي شاكرا لله ، تاني حاجة راه ماغلبتيش الكفار ، راه فريق منافس خوك فالإيمان والعقيدة . طبعا حتى فالغرب كاين الرموز الدينية كيديروها اللعابة ، ولكن راه ماشي موازية لقيمة السجود عند المسلمين ومافيهاش كاع داك البهرجة وماشي عبادة مقدسة وعندها شروط ، بالإضافة الى أن الأمر أصبح مبتذل كاع ، حتى ديك قدسية الطقس لغاها هاد الوفرة من السجود فكاع المنافسات الرياضية ، المغاربة ديما كانو مؤمنين ، ولكن عمرهم كانو كيسجدو فالتيران ومفرقين بين بلاصة الصلاة وبلاصة الرياضة ، دابا بحال الى كنعيشو شي صحوة دينية فالملاعب ولي للأسف عبارة عن تقليد بليد للمشارقة وللمصريين بالضبط ، لي أصلا عندهم مبالغة وتطرف فكولشي لا فإسلامهم لا فمسيحيتهم لا فكفرهم ، وماشي شي شعب لي نتعاندو معاه ونتبعوه. 
السجود فالتيرانات. كيفاش وصلات العدوى للمغرب وعلاش ولات عادة مصتنعة